b'\n_START_ARTICLE_\nM\xc3\xb3nika Szeles\n_START_SECTION_\n\xc5\xbdivotopis\n_START_PARAGRAPH_\nMonika Sele\xc5\xa1 (ma\xc4\x91. Szeles M\xc3\xb3nika) je ro\xc4\x91ena u ma\xc4\x91arskoj obitelji u Novom Sadu u Vojvodini (Srbija) u tada\xc5\xa1njoj SFRJ. Po\xc4\x8dela je igrati tenis sa 6 godina, a trener joj je bio njen otac K\xc3\xa1roly Szeles. 1985. godine s 11 godina osvojila je turnir Orange Bowl u Miamiju, Florida. Tamo je privukla pozornost trenera Nicka Bollettierija. 1986. godine, obitelj Sele\xc5\xa1 seli iz Jugoslavije u SAD i upisuje Bollettierijevu tenisku akademiju gdje trenira dvije godine._NEWLINE_Prvi profesionalni turnir igra kao 14-godi\xc5\xa1njakinja 1988. godine. Prvi turnir osvaja u Houstonu u svibnju 1989. godine gdje je u finalu savladala Chris Evert. Mjesec dana kasnije probija se u polufinale svog prvog Grand Slama - Roland Garrosa gdje je izgubila od svjetskog broja 1, Steffi Graf sa 6:3, 3:6, 6:3. Svoju prvu godinu u teniskoj karijeri zavr\xc5\xa1ava kao svjetski broj 6._NEWLINE_Prvi osvojeni Grand Slam turnir bio joj je Roland Garros 1990. godine gdje je pobjedila Steffi Graf i postala najmla\xc4\x91a tenisa\xc4\x8dica koja je osvojila Roland Garros (16 godina i 6 mjeseci)._NEWLINE_1991. godina je prva od dvije godine Monikine dominacije u svijetu tenisa. Startala je osvajanjem Australian Opena. U o\xc5\xbeujku iste godine smjenjuje Graf sa svjetskog broja 1. Zatim je obranila svoju dotad jedinu Grand Slam titulu pobjediv\xc5\xa1i u finalu Arantxu Sanchez Vicario. Umjesto da nastupi na Wimbledonu, uzela je 6 mjeseci odmora i vratila se na US Openu. Osvojila ga je pobjediv\xc5\xa1i Navratilovu u finalu i tako jo\xc5\xa1 vi\xc5\xa1e u\xc4\x8dvrstila poziciju broj 1. Na kraju godine, u paru s Goranom Prpi\xc4\x87em osvaja Hopman Kup za Jugoslaviju._NEWLINE_1992. godina joj je bila jednako uspje\xc5\xa1na kao protekla. Uspje\xc5\xa1no je obranila titulu na Australian Openu, Roland Garrosu i US Openu. Stigla je do finala Wimbledona, ali nije uspjela prekinuti Steffinu dominaciju na travi. Izgubila je 6:2, 6:1._NEWLINE__NEWLINE_U razdoblju od sije\xc4\x8dnja 1991. godine do velja\xc4\x8de 1993. godine, Sele\xc5\xa1 je igrala na 34 turnira, na samo jednom se nije plasirala u finale, a osvojila je 22 titule. Omjer pobjeda i poraza bio joj je 159:12 uklju\xc4\x8duju\xc4\x87i omjer 55:1 na Grand Slam turnirima. Od 1989. godine izgubila je samo 25 me\xc4\x8deva, a osvojila je 30 turnira. Od nje je u tom pogledu bila do tada uspje\xc5\xa1nija samo Chris Evert (34 turnira od 1971. do 1974.)._NEWLINE_30. travnja 1993. na turniru u njema\xc4\x8dkom Hamburgu dogodilo se ne\xc5\xa1to \xc5\xa1to je \xc5\xa1okiralo svijet. U dvoboju s bugarkom Magdalenom Maleevom, pri vodstvu Sele\xc5\xa1 od 6:4, 4:3, na teren je istr\xc4\x8dao 38-godi\xc5\xa1nji Nijemac G\xc3\xbcnther Parche i zabio Moniki no\xc5\xbe u le\xc4\x91a. Brzo je preba\xc4\x8dena u bolnicu. Ozljeda je zacijelila nakon nekoliko tjedana, ali to je ostavilo psiholo\xc5\xa1kih posljedica._NEWLINE__NEWLINE_Sele\xc5\xa1 se vratila tenisu u kolovozu 1995. godine kao ameri\xc4\x8dka dr\xc5\xbeavljanka na Canadian Openu. Osvojila je titulu pobjediv\xc5\xa1i u finalu ju\xc5\xbenoafrikanku Amandu Coetzer sa 6:1 i 6:0. Istog mjeseca igra finale US Opena na koje gubi od Graf sa 7:6, 0:6, 6:3._NEWLINE_U sije\xc4\x8dnju 1996., Monika osvaja svoj \xc4\x8detvrti Australian Open. To je bila njena posljednja Grand Slam titula. Te godine igra opet u finalu s Graf i gubi me\xc4\x8d. Poslije toga, jedino finale Grand Slama koje je igrala je bilo na Roland Garrosu 1998. godine (par tjedana nakon o\xc4\x8deve smrti). Do finala je uspjela pobjediti svjetski broj 3 - Janu Novotnu i svjetski broj 1 Martinu Hingis. U finalu je pora\xc5\xbeena od Sanchez-Vicario._NEWLINE_U uspjehe se ubraja i osvajanje Fed Cupa 1996. i 2000. godine za ameri\xc4\x8dku reprezentaciju. Tako\xc4\x91er, osvaja bron\xc4\x8danu medalju na Olimpijskim igrama u Sydneyu 2000. godine._NEWLINE_U prolje\xc4\x87e 2003. godine ozljedila je stopalo i od tada ne nastupa. Igrala je samo 2 egzibicijska me\xc4\x8da protiv Navratilove. Nalazi se na 13. mjestu tenisa\xc4\x8da i tenisa\xc4\x8dica svih vremena po izboru \xc4\x8dasopisa Tennis magazine.'